CELEX: 32012D0020
Language: bg
Date: 2012-01-06 00:00:00
Title: 2012/20/ЕС: Решение на Комисията от 6 януари 2012 година за определяне на правилата и процедурите във връзка с експертите по националните сметки, предоставящи съдействие на Комисията в съответствие с Регламент (ЕО) № 479/2009 на Съвета за прилагане на Протокола за процедурата при прекомерен дефицит, приложен към Договора за създаване на Европейската общност (нотифицирано под номер C(2011) 9973)

10.1.2012   
            
            
               BG
            
            
               Официален вестник на Европейския съюз
            
            
               L 6/10
            
         РЕШЕНИЕ НА КОМИСИЯТА
   от 6 януари 2012 година
   за определяне на правилата и процедурите във връзка с експертите по националните сметки, предоставящи съдействие на Комисията в съответствие с Регламент (ЕО) № 479/2009 на Съвета за прилагане на Протокола за процедурата при прекомерен дефицит, приложен към Договора за създаване на Европейската общност
   (нотифицирано под номер C(2011) 9973)
   (2012/20/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (1), и по-специално член 12, параграф 1 от него,
   като има предвид, че:
   
               (1)
            
            
               В Регламент (ЕО) № 479/2009 се изисква Комисията (Евростат) да оценява качеството на данните, които ще се използват при процедурата при прекомерен дефицит (ППД), включително под формата на методологически посещения. За провеждането на тези посещения Комисията (Евростат) може да получава съдействие от експерти по националните сметки.
            
         
               (2)
            
            
               Необходимо е да се определят правилата и процедурите за подбора на експертите, като се имат предвид подходящото разпределение на експертите по държави-членки и подходящата им ротация между държавите-членки, както и да се уредят организацията на работата им и финансовите въпроси,
            
         ПРИЕ НАСТОЯЩОТО РЕШЕНИЕ:
   Член 1
   Правилата и процедурите за подбора на експерти по националните сметки, които да предоставят съдействие на Комисията (Евростат) при посещения в държавите-членки съгласно член 12, параграф 1 от Регламент (ЕО) № 479/2009, организацията на работата им и разпределението на разходите за тези посещения между Комисията и националния орган на експертите, отговарящ за отчитането в рамките на процедурата при прекомерен дефицит, са определени в приложението към настоящото решение.
   Член 2
   Настоящото решение се прилага за съдействието, посочено в член 12, параграф 1 от Регламент (ЕО) № 479/2009 и предоставяно от 1 януари 2012 г. нататък.
   Член 3
   Адресати на настоящото решение са държавите-членки.
   
      Съставено в Брюксел на 6 януари 2012 година.
      
         
            За Комисията
         
         Algirdas ŠEMETA
         
            Член на Комисията
         
      
   
   
      (1)  ОВ L 145, 10.6.2009 г., стр. 1.
   
      ПРИЛОЖЕНИЕ
      1.   Списък на експертите по националните сметки
      
      Комисията (Евростат) поддържа списъка на експертите по националните сметки въз основа на предложенията, изпратени ѝ от националните органи, отговарящи за отчитането в рамките на процедурата при прекомерен дефицит (ППД). Списъкът се актуализира редовно.
      2.   Определение на експерт по националните сметки
      
      Експертите по националните сметки са специалисти по отчитане и статистика в рамките на ППД. Те подпомагат експертите по ППД на Комисията, които провеждат посещения в дадена държава-членка. В това си качество експертите по националните сметки предоставят независими експертни познания и не представляват гледната точка на своята държава-членка.
      3.   Подбор на експерти
      
      При извънредни посещения, при които счита това за целесъобразно, Комисията (Евростат) избира един или няколко национални експерти, които да придружават нейните собствени експерти по време на посещението. Експертите се избират от списъка така, че един експерт да не бъде избиран да прави посещения повече от три пъти на всеки три години.
      4.   Възстановяване на разходите на националния орган, отговарящ за отчитането в рамките на ППД
      
      Сумите, които се изплащат за възстановяване на пътни, квартирни и дневни разходи по единна ставка, се изчисляват в съответствие с Решението на Комисията от 5 декември 2007 г. относно правилата за възстановяване на разходи на лица извън Комисията, поканени за участие в заседания в качеството им на експерти (1).
      5.   Поверителност
      
      Преди провеждане на посещението от придружаващия експерт се изисква да подпише декларация за поверителност относно съдържанието, времето на провеждане и практическата организация на посещението.
      
         (1)  C(2007) 5858.